Afsondering: EFF 'verwerp' verslapping van regulasies | Maroela Media
Afsondering: EFF 'verwerp' verslapping van regulasies
Die EFF het die verslapping van vlak 3 van die afsonderingsregulasies verwerp en sê dit word gedoen terwyl Covid-19-infeksies buite beheer voortduur en gesondheidsinfrastruktuur en -werkers ineenstort.
Pres. Cyril Ramaphosa het Woensdagaand aangekondig dat verskeie ander sektore van die ekonomie voortaan ook toegelaat sal word om hul werksaamhede te hervat.
Die EFF het in 'n verklaring ook Ramaphosa se "betekenislose veroordeling" van alkoholmisbruik gekritiseer en sê dit is dieselfde man wat die verkoop van alkohol te midde van 'n wêreldwye pandemie weer toegelaat het.
"Ramaphosa se stellings oor alkoholmisbruik, terwyl hy die verkoop daarvan ten spyte van verskeie pleidooie daarteen goedgekeur het, dui op 'n onsamehangende man wat nie weet wat hy doen nie."
Die EFF sê Ramaphosa het nie die morele gesag om oor die uitwerking van alkoholmisbruik en die verband met geslagsgeweld te praat nie. "Hy is aandadig omdat hy toegelaat het dat alkohol verkoop word, selfs nadat hy oor die verwoestende uitwerking daarvan op die Suid-Afrikaanse samelewing ingelig is."
Teen Woensdagaand is 80 412 gevalle van Covid-19 in Suid-Afrika bevestig en die dodetal staan tans op 1 674.
Die EFF sê sommige dae word tot 2 000 meer gevalle bevestig en soms is daar daagliks meer as 4 000 positiewe gevalle wat bevestig word.
"Ten spyte hiervan het Ramaphosa, wat nou van alle logika afstand gedoen het, besluit om restaurante, fliekteaters, salonne en casino's te heropen en die afsonderingstydperk wat ingestel is om die verspreiding van die koronavirus te bekamp, prakties beëindig."
Die EFF sê die besluit is "teenstrydig en irrasioneel".
"Terwyl Ramaphosa voortstrompel met toegewings aan die eise van witmonopoliekapitaal, ondermyn hy die werklike doelwit van die afsonderingstyd, beperk hy sekere bedrywighede wisselend en het hy in wese die samelewing heropen."
Die EFF sê die verslapping van afsonderingsregulasies kan net op wetenskap gegrond word en moet in ooreenstemming met 'n afname in Covid-19-gevalle en -sterftes gedoen word. Die party sê besluite word winsgedrewe geneem en nie om lewens te beskerm nie.
Die party sê Ramaphosa moet dadelik weer die verbod op die verkoop van alkohol instel en die onsinnige verslapping van afsonderingsregulasies staak. Die EFF sê die besluite is wisselvallig, onwetenskaplik en kom neer op volksmoord.
'7 plaasaanvalle binne 24 uur' by Onderstepoort wek kommer
Meneer Malema moet hom eerder oor VBS ondersoek bekommer.
Liewe Malema. Wie gee om wat jy dink? En dan wil ek vir Ranaphosa sê #farmerslivesmattertoo
Liewe Boetie Julius. Jy gee niks om vir ander nie. Die witmonopolie moet jou salaris elke maand betaal en dan is hul geld goed